OpenLLM-France/wikimedia huggingface dataset:
# Fenix uharteak

Fenix uharteak, edo Rawaki, Kiribatiko zortzi atoloi eta bi koral-arrezife murgildu dira. Gilbert uharteen ekialdean eta Lerroko uharteen mendebaldean daude, Erdialdeko Ozeano Barean, Samoaren iparraldean. Guztira 28 km$^2$ dituzte, baina euren inguruko urek zabalera oso handia dute. Garrantzi komertzialeko uharte bakarra Kanton uhartea da (Abariringa ere deitzen zaio). Beste uharteak Enderbury, Rawaki (lehen Fenix), Manra (lehen Ney), Birnie, McKean, Nikumaroro (lehen Gardner) eta Orona (lehen Hull) dira.
Fenix Uharteetako Eremu Babestua, 2008an sortua, munduko eremu babestu handienetako bat da eta 120 koral-espezie eta 500 arrain-espezie baino gehiago ditu. Fenix uharte guztiak hutsik daude, Kanton uhartean bizi diren familia batzuk izan ezik, 20 bat biztanlerekin.
Historian zehar, Fenix uharteak Gilbert uharteen multzotzat hartu izan dira (batzuetan Kingsmill uharte-talde gisa ezagutzen zen). Geografikoki, Baker uhartea eta Howland uhartea, Fenix uharteen iparraldean dauden Ameriketako Estatu Batuetatik kanpo dauden bi lurralde, Fenix uharteen uharte-talde berekoak dira. Hala ere, politikoki, eta estatistika-bilketaren ondorioetarako, Howland eta Baker Ameriketako Estatu Batuetako itsasoz haraindiko uharteak izenaz ezagutzen den taldearen parte dira.

## Historia

Garai batean, Estatu Batuek Fenix uharte guztiak erreklamatu zituzten, 1856ko Guano Uharteen Legearen arabera. Hala ere, 1979an Kiribati errepublika independente bihurtu zenean, Ameriketako Estatu Batuek eta Kiribatik Tarawako Ituna sinatu zuten, eta, horren arabera, Estatu Batuek uko egin zieten Fenix uharteei buruzko erreklamazio guztiei (Baker eta Howland izan ezik), handik aurrera Kiribatiren parte gisa onartu baitziren.
Fenix uharteak 1840ko hamarkadaren inguruan hasi ziren ezagutzen izen horrekin, taldeko uharte baten orokortze gisa, mende hasieran Fenix uhartea deitu baitzioten (ziurrenik Fenix izen arrunta zelako garai hartan inguruko uretara joaten ziren baleontzientzat).
1930eko hamarkadaren amaieran, Fenix uharteak Inperio Britainiarraren azken hedapen kolonialaren agertoki izan ziren, Fenix Uharteak Kolonizatzeko Eskema]]ren bidez.

## Kanpo estekak

* Datuak: Q271674
* Multimedia: Phoenix Islands / Q271674
# Fenitrotioi

Fenitrotioia konposatu organikoa da organofosfatoen familiakoa C$_9$H$_{19}$NO$_2$PS formulako duena. Intsektizida eta akarizida gisa baliatzen da nekazaritzan zein plagen kontrolean. Likido marroixka oliotsua da.

## Erabilera

Esan bezala fenitrotioia intsektizida eta akarizida gisa baliatzen da. Larruazalean zehar xurgatuz, edo irentsita egiten du lan. Arroz- eta zekale-soroetan, baratzean, kotoi-sailetan eta basoan usatzen da intsektu eta akaro kaltegarriak kontrolatzeko. Halaber, eltxoak, euliak eta labezomorroak kontrolatzeko ere baliatzen da.

## Toxikotasuna

Nerbio-sistemaren transmisio-sistemari eragiten dio azetilkolinesterasa entzima inhibituz. Horrek azetilkolina neurotransmisorearen degradazioa eragozten du eta azetilkolinaren gehiegizko kontzentrazioa gertatzen da, horren errezeptoreak gainkitzikatzen direlarik.
Fenitrotioia metabolizatzean fenitroxoi bihurtzen da, are toxikoagoa dena, sufre-atomoa oxigeno-atomo batez ordezkatu delako.
Gizakiongan pozoitze-sintomak hauek dira: ondoeza, botagura, zefalea, izerditzea eta begi-niniak uzkurtzea izaten da. Pozoitze akutuek konbultsioak, konortea galtzea eta, kasu batzuetan, heriotza ekar dezakete.

## Erreferentziak

* ↑ (Ingelesez) PubChem. «Fenitrothion» pubchem.ncbi.nlm.nih.gov (Noiz kontsultatua: 2023-05-15).
* ↑ Ugaki, M.; Shono T & Fukami, J-I. (1985). Metabolism of fenitrothion by organophosphorus resistant and susceptible house flies, musca domestica L.. Pesticide biochemistry and physiology. 23., 33-40. or..
* ↑ Badii, Mohammad H. & Varela, S.. (2008). Insecticidas Organofosforados: efectos sobre la Salud y el Ambiente. CULCyT: Cultura Científica y Tecnológica 28, 5-17 or..

## Kanpo estekak

* Datuak: Q417614
* Multimedia: Fenitrothion / Q417614
# Fenitoina

    Ohar medikoa Oharra: Wikipediak ez du mediku aholkurik ematen. Tratamendua behar duzula uste baduzu, jo ezazu sendagilearengana.
Fenitoina ("Epanutin" izen komertziala Frantzia eta Espainian) sendagai antiepileptikoa da. Konbultsioen kontrako eragile gisa erabiltzen da, sodio erretenen blokeoa burutzen baitu maiztasun handiko deskarga errepikakorrak murriztuz. Epilepsiaren krisi toniko/klonikoetan lehen aukerako sendagaia da, ausentzi krisietan aldiz ez da eraginkorra. Gainera, ez du eragin sedagarririk.

## Eragin desiragaitzak

* NSZ: ataxia, ikusmen nahasia...
* Hiperplasia gingibala
* Hirsutismoa
* Anemia megaloblastikoa
Horretaz gain, elkarrekintza sendagailogikoak izan ditzake. Albuminarekin afinitate handia du eta berarekin lotzen da beste substantziak desplazatuz. Indukzio entzimatikoa ere bultzatzen du, hau da, beste sendagaien metabolismoa bultzatzen du.
Metabolismo saturagarria du, honek dosi eta kontzentrazio plasmatikoen arteko erlazioa ez dela lineala esan nahi du.
Leiho terapeutiko estua du, hori dela eta kontzentrazio plasmatikoak monitorizatzea beharrezkoa da.

## Posologia

Ahotik hartuta 100 mgr/8 ordu.

## Kanpo estekak

* (Ingelesez) Informazioa Epilepsiaren Fundazioaren webgunean.
* Datuak: Q410400
* Multimedia: Phenytoin / Q410400
# Feniton

Feniton, Ingalaterrako hego-mendebaldean dagoen herri bat da, Devon konderrian.
2011n 1.568 biztanle zituen.
* Datuak: Q2747261
* Multimedia: Feniton / Q2747261
# Fenix (konstelazioa)

Phoenix edo Fenix —latinez: Phoenix— konstelazio austral txiki bat da. Pieter Dirkszoon Keyser eta Frederick de Houtman daniar nabigatzaileek deskribatu zuten, eta Johann Bayer-ek ezagutarazi zuen 1603an.
Konstelazioak 30 izar ditu guztira. Ipar hemisferioan 40 paralelotik iparraldera ez da ikusten, eta ekuatoretik iparraldera bizi direnek zeruan oso behean ikus dezakete. Hego hemisferioko udan oso ondo ikusten da Australiatik, Hegoafrikatik eta Hego Amerikako hegoaldetik.
Urtero abenduaren 5ean gertatzen den fenizidak izeneko meteoro-euria atxiki ohi zaio Phoenix konstelazioari.

## Izar nagusiak

* Konstelazioko izarrik distiratsuena, α Phoenicis, erraldoi laranja bat da; 2,39ko itxurazko magnitudea du.
* β Phoenicis izar bitar bat da; bi erraldoi hori-laranjak dira, eta, elkarrekin, 3,32ko itxurazko magnitudea dute.
* γ Phoenicis erraldoi gorri bat da; aldakor irregularra da, eta haren itxurazko magnitudea 3,39 eta 3,49 bitartean aldatzen da.
* ζ Phoenicis izar bitar bat da, 3,92ko itxurazko magnitudekoa. Bi izarrek elkar eklipsatzen dute: 40 ordu eta 4 minutuan behin gertatzen da eklipse nagusia, eta, orduan, distira 4,42ra murrizten da.

## Oharrak

* ↑ Euskaltzaindiaren 173. arauak honako hau gomendatzen du: "Euskaraz, konstelazioen izenak adierazteko, komeni da nazioarteko formak —latinezko grafia— erabiltzea, hainbat komeniago testuak zenbat eta teknikoago edo jasoago izan. Nolanahi ere, latinezko izenen itzulpenak edo egokitzapenak ere —azalpen-izenak— erabil daitezke, bigarren mailan, testu didaktikoetan edo azalpen gisa".

## Erreferentziak

* ↑ «Konstelazioak (88 konstelazio ofizialak)» 173. Astroen izenak. Euskaltzaindia, 21 or..

## Kanpo estekak

* Datuak: Q10441
* Multimedia: Phoenix (constellation) / Q10441
# Fenix (mitologia)

Fenix greziar mitologian, (antzinako grezieraz Φοῖνιξ / Phoĩnix), Kiron zentauroarekin batera, Akilesen hezitzaileetako bat izan zen.

## Mitoa

Fenix Amintor eta Hipodamia Beoziako errege-erreginen semea zen. Bere ama, bere aitaren ohaide edo maitale bat zen Klitiagatik jelosiak jota, Fenix, Klitia seduzitzeko konbentzitu zuen. Amintorrek hori jakin zuenean, Fenix itsutu egin zuen. Peleoren gortean babestu zen, eta, errege honek, Kiron zentauroarengana bidali zuen, nork ikusmena itzuli zion. Troiako Gerran, lehenik Akilesen laguntzaile eta babesle bezala parte hartzen du, eta, ondoren, honen seme zen Neoptolemorena bezala. Neoptolemorekin batera, Troiatik itzulera bidaia hasten du, baina bidean hiltzen da.

## Kanpo estekak

* Datuak: Q1061747
* Multimedia: Phoenix (Iliad) / Q1061747
# Gehiagotasun-konplexu

Psikologia eta psikoanalisiaren eremuan, gehiagotasun-konplexua edo gehiagotasunezko konplexua mekanismo inkontziente bat da, zeinean gizabanakoen gutxiagotasun-sentimenduak konpentsatzen saiatzen diren, nabarmentzen diren ezaugarriak nabarmenduz. Pertsona bakoitzak alderdi positiboak eta negatiboak dituela pentsatzea logikoa da. Ziur aski, izakiaren alderdi negatiboak alde batera uzten ditu psikisak, positiboekin bakarrik itsutzeko. Terminoa Alfred Adlerrek sortu zuen.
Gehiagotasun-konplexuaren erakustaldia, oro har, besteekiko gutxiagotasun-sentimenduetara hedatzen da. Konplexu horren arazo ohikoena da gizarte-taldeetatik "baztertuta" sentitzea, gainerako pertsonen ezaugarri berak ez izateagatik. Gainerako pertsonen kasuan, horrelako konplexuak dituen pertsona batekin egotean, pentsa daiteke harroak direla edo alderdi hutsalengatik nabarmendu nahi direla.
Mekanismo horrekin lotutako jokabideak honako hauek izan ditzake barnean: norberaren balioari eta trebetasunei buruzko gehiegizko iritzi positiboa, norberaren eta besteen lorpenei buruzko itxaropen oso altuak eta ez oso errealistak, harrokeria, arreta erakartzeko nolabaiteko beharra (hainbat modutan adierazita), harrotasuna, sentimentalismoa eta zauritua izateko erraztasuna, besteen iritziak baztertzeko joera (batzuetan oinarri arrazionalekin), snob portaera, besteak beste.

## Erreferentziak

* ↑ Euskalterm: [Hiztegi terminologikoa] [2005]

## Kanpo estekak

* Datuak: Q3269302
# Gehiegizko listu-jariatze

    Ohar medikoa Oharra: Wikipediak ez du mediku aholkurik ematen. Tratamendua behar duzula uste baduzu, jo ezazu sendagilearengana.
Gehiegizko listu-jariatzea edo ptialismoa listu gehiegi sortzen da. Esofago-listu erreflexuaren exazerbazioak eragiten duela uste dute.

## Etiologia

Gehiegizko estimulazio parasinpatikotik abiatuta gerta daiteke; hala ere, goiko traktu gastrointestinaleko gaixotasun baten zeinu orientagarritzat hartzen da. Haurren kasuan, kausarik ohikoena hortzak haztea da. Ohikoa da haurdunaldian ere.
Sendagai kolinergiko muskarinikoen edo zisplatinoa bezalako kimioterapia-sendagaien bigarren mailako efektu klasiko bat da. Baita organofosforatuekin, karbamatoekin edo merkurioarekin intoxikatzeagatik ere.
Gonorrea edo uzki-urradurak bezalako gaixotasunetan ere ager daiteke. Gainera, Parkinsonen gaixotasunean ager daitekeen adierazpenetako bat da

## Erreferentziak

* ↑ Euskalterm: [Hiztegi terminologikoa] [2007]
* ↑ Euskalterm: [Gaixotasunak Hiztegia] [2015]

## Kanpo-estekak

* Datuak: Q761862
# Gehiegizko pisu

    Ohar medikoa Oharra: Wikipediak ez du mediku aholkurik ematen. Tratamendua behar duzula uste baduzu, jo ezazu sendagilearengana.
Gehiegizko pisua edo gainpisua pertsona batek bere gorputzean osasuntsu izateko beharko lukeena baino gorputz gantz gehiago biltzen dueneko egoera da, gehienetan gerriaren inguruan, hainbat gaixotasun eta osasun arazo ekar ditzakeena. Gehiegizko pisuaren definizio anitz badago ere, Osasunerako Mundu Erakundearen arabera gorputz-masaren indizea 25-30 bitartekoa denean jotzen da pertsonak gehiegizko pisua duela. Gehiegizko pisuaren arrazoi arruntak dira egoneko bizimodua eta gehiegi jatea.

## Ikus, gainera

* Obesitatea

## Kanpo estekak

* Datuak: Q332428
* Multimedia: Obesity / Q332428
# Gehiengo bikoitza

Gehiengo bikoitza bozketa sistema bat da non bi irizpide ezberdin erabilita gehiengoa lortu behar den. Neurri hau babes handia behar duten erabakiak hartzeko erabili ohi da. Entitate legislatiboetan gehiengo bikoitza erabiltzen denean quoruma behar izaten den neurria izaten da.

## Adibideak
### Europar Batasuna

Europar Batasunan Lisboako Itunak 2014tik aurrera ezarritako eremu guztietan hartu beharreko sistema da. Edozein erabaki hartzeko Europako Kontseiluaren %55en aldeko onarpena behar da eta, era berean, Europar Batasuneko biztanleen %65a ordezkatua izan behar da bozketa horiekin.

### Sudan

Hego-Sudanen independentziarako 2011ko erreferenduman hautesleen %51 "Bai" esan behar zuen eta parte-hartzea %60 gainditu behar zuen.

## Kanpo estekak

* Datuak: Q732969
# Gehiegizko hilkortasun

Gehiegizko hilkortasunak populazio jakin bateko hilkortasun-tasa (heriotza-kopurua) aldi baterako handitzea adierazten du. Ingurumen-fenomenoei —hala nola bero-boladei edo hotz-boladei—, epidemiei eta pandemiei —batez ere gripearekin zerikusia dutenei—, goseteei edo gerrari egozten zaie.
Bero-boladetan, adibidez, sarritan heriotza gehiago izaten dira biztanlerian, eta bereziki eragiten diete helduei, zaharrei eta gaixoei. Hala ere, gehiegizko hilkortasuna izan duten aldi batzuen ondoren, hurrengo asteetako hilkortasun orokorra ere murriztu egin dela ikusi da. Heriotza-tasan epe laburrera gertatutako aldaketa horri «uzta-efektua» ere esaten zaio. Hilkortasunaren ondorengo konpentsazio-murrizketak adierazi lezake, bero-boladak eragin berezia izan zuela ordurako osasuna konprometituta zutenengan, zeinak «hala ere, hil egingo ziren epe laburrean».
Hainbat erakundek eta ekimenek asteroko datuak eskaintzen dituzte gehiegizko hilkortasuna monitorizatzeko. Ahalegin handiak egin dira 2020an epe laburreko hilkortasun-datuak atzemateko, Koronabirusaren pandemiaren (COVID-19) eta haren mundu mailako efektuen baitan.

## Gehiegizko hilkortasunaren adibide batzuk
### COVID-19 pandemia Euskal Herrian

Ikusi edo aldatu grafifa honetako datuak prozesatu gabe.

## Erreferentziak

* ↑ Huynen, M M; Martens, P; Schram, D; Weijenberg, M P; Kunst, A E. (2001-5). «The impact of heat waves and cold spells on mortality rates in the Dutch population.» Environmental Health Perspectives 109 (5): 463–470. ISSN 0091-6765. PMID 11401757. PMC 1240305. (Noiz kontsultatua: 2020-11-08).

## Kanpo estekak

* Datuak: Q6914399
* Multimedia: Excess mortality / Q6914399
# Gehienezko soldata

Gehienezko soldata, soldaten muga edo lansarien muga izenaz ere ezagutzen dena, pertsona batek erakunde, industria edo gobernu mailan jaso dezakeen diru kopuru handiena da.Kontzeptu horrek mugak ezarri nahi ditu diru-sarreren banaketan muturreko desberdintasunak saihesteko eta ekitate ekonomikoa sustatzeko. .
Historian zehar, hainbat aldarrikapen eta saiakera egon badira ere, soldata orokorrak ez dira legez goitik mugatu sekula.gizarte eta herrialdek gehienezko soldatarekin zerikusia duten politikak ezarri dituzte aberastasunaren kontzentrazioari eta soldata-desberdintasunari buruzko kezkei aurre egiteko neurri gisa.

## Gehienezko soldataren proposamenak
### Euskal Herrian

Bizi! mugimendu altermundistak behin baino gehiagotan aldarrikatu izan du gehienezko soldata.

### Guztien ongizaterako ekonomiaren gehienezko soldataren proposamena

Gehienezko soldata guztien ongizaterako ekonomiaren aldarrikapenetako bat da. Bai langileentzat, bai enpresetako kapital-inbertitzaileentzat, legez ezarritako gutxieneko soldata baino 20 aldiz handiagoa proposatzen du.

### Sindikatuen proposamena Amerikako Estatu Batuetan

Amerikako Estatu Batuetako soldaten arteko alde handiak —Paul Krugman ekonomialariaren hitzetan, dibergentzia handiak—, erakunde sindikalek eskatu dute Kongresuak onar dezala lege bat, gehienezko soldata mugatzeko: baimendutako gutxieneko soldata 25 aldiz.

### Proposamen sindikala Britainia Handian

Brendan Barberrek, sindikatu britainiarretako idazkari nagusiak, Parlamentuko batzorde bat sortzeko eskatu dio Gobernuari, errenten polarizazio handiaren arrazoiak eta Britainia Handian edozein pertsonarentzat gehienezko diru-sarrera ezartzea aztertzeko.

## Gehienezko errenta

Gehienezko errenta, zenbaitetan gehienezko ordainsariaren edo gehienezko soldataren parekoa, aberastasun kopuru jakin batetik abiatuta ezartzen den %100 tasa marjinala da. Gehienezko soldataren eta gehienezko ordainsariaren arteko aldea da errentak inoren konturako soldatapekoak ez diren moduetan sortzen ahal direla.
Gehienezko errentaren aldekoek saihestu egin nahi dute aberastasun-kontzentrazio handia eta haien ondoriozko boterea, legezko berdintasuna aldatu eta demokraziaren ustelkeria orokortzen baitute.

## Erreferentziak

* ↑ «Arrakala handitzen» Argia (Noiz kontsultatua: 2024-01-24).
* 1 2 Renta máxima en defensa de la democracia republicana. Público (España) 12 de enero de 2022.
* ↑ Harrera, Filed under; Kanpainak; Lana; Mintzaldiak. (2013-04-12). «Planeta bakarra dugu: Gehienezko soldata baimendua!» Bizi ! (Noiz kontsultatua: 2024-01-24).
* ↑ La economía del Bien Común, Christian Felber, 2011. .
* 1 2 Salario mínimo, salario máximo, Vicenç Navarro, Público, 26 de noviembre de 2009
* 1 2 Una renta máxima como condición para la libertad, Crónica Vasca, Julen Bollain, 26 de junio de 2021

## Ikus, gainera

* Gutxieneko soldata
* Sartzeko desberdintasunak

## Kanpo estekak

* Datuak: Q1106776
# Gehiengo soil

Gehiengo soila edo gehiengo erlatiboa, erabaki bat onartzeko, aldeko botoak kontrakoak baino gehiago behar dituen bozketa sistemari deritzo. Hau da, besteek baino boto gehiago dituen aukera aukeratzen da.
Erabakia mota ezberdinetakoa izan daiteke:
* Bipolarra: aukera bakarrak alde bozkatzea, aurka bozkatzea eta abstentzioa dira. Boto gehien biltzen duen aukerak irabaziko du, aurka zein alde izan.
* Bi aukera edo gehiagoren arteko erabakia: boto gehien jasotzen duenak irabaziko du. Abstentzioak ez dira kontuan hartuko botoen zenbaketan.

## Sistema parlamentarioak

Sistema parlamentarioetan, eta, zabalkuntzaz, organo kolegiatu publiko eta pribatuetan, gehiengo soiltzat, konturen bat onartzeko orduan, aldeko botoak kontrakoak baino gehiago izatea jotzen da.
Gehiengo soilean, gehiengo osoan ez bezala, zenbaketa ez da nahitaez organoko partaide guztien gainean egiten, baizik eta bozkatzera aurkeztu direnen artean. Aldeko botoak zenbat diren ere ez du garrantzirik, kontrakoak baino gehiago diren bitartean, eta, beraz, gehiengo hori lortzen den jakiteko, abstentzioak edo falta diren partaideek ez dute inongo garrantzirik.
Ez dago quorumaren beharrik, ezta gutxiengo boto kopuru baten beharrik ere.

## Beste gehiengo batzuk

* Gehiengo kualifikatua: Bere onarpenerako, boto ehuneko zehatz bat behar du (ohi %50etik gora).
* Gehiengo osoa: Bere onarpenerako, emandako botoen erdia baino bat gehiago behar du.

## Kanpo estekak

* Datuak: Q1799148
# Gehiengo oso

Gehiengo osoa, hauteskunde edo bozketa batean, hautagai edo proposamen batek aurrez ezarritako boz kopuruaren erdia gehi bat lortzen duenean sortzen den emaitza da. Boz kopuru hori aurrez hitzartu edo adostu ondoren ezarritakoaren araberakoa izaten da.

## Parlamentuetan

| Parlamentua | Gehiengo osoaren zenbakia | Erabilera |
| Eusko Legebiltzarra | 38 | 1. bueltan Jaurlaritzako lehendakaria izendatu Zentsura-mozio bat onartu 1. bueltan ganberako mahaiburua izendatu Lege organikoak onartu |
| Espainiako Diputatuen Kongresua | 176 | 1. bueltan Gobernuko lehendakaria izendatu Zentzura-mozio bat onartu 1. bueltan ganberako mahaiburua izendatu Lege organikoak onartu Senatuaren betoa kendu Kongresuaren araudia aldatu |
| Espainiako Senatua | 133 | 1. bueltan ganberako mahaiburua izendatu Konstituzioko 155. artikulua onartu Lege organikoak onartu Senatuaren araudia aldatu |

## Ikus, gainera

* Gehiengo soil
* Gehiengo bikoitza

## Kanpo estekak

* Datuak: Q3317524
# Fumitaka Kitatani

Fumitaka Kitatani (japonieraz: 北谷 史孝, 1995eko abuztuaren 18a - ) Japoniako futbolaria da.
Hainbat futbol taldetan jokatu du, esaterako Renofa Yamaguchi FC.

## Kanpo loturak

* (Japonieraz) J.League Data Site
* Datuak: Q17129399
# Fumihiko Maki

Fumihiko Maki (japonieraz: 槇 文彦, Maki Fumihiko, Tokio, 1928ko irailaren 6a – ibidem, 2024ko ekainaren 6a) japoniar arkitektoa izan zen.
Tokioko Unibertsitatean ikasi ondoren, Estatu Batuetara joan zen Cranbrook Academy of Art eta Harvard Unibertsitatera ikastera. New York Hirian Skidmore, Owings and Merrill agentzian egin zuen lan eta Cambridgen Sert Jackson & Associates taldean. 1960 urtean Japoniara itzuli zen Metabolismo Taldea ezartzera. 1965ean Maki and Associates sortu zuen.
Arkitekto japoniar eta amerikarrez gain, europar arkitekturak ere asko markatu zuen, batez ere Le Corbusier eta Walter Gropius-en Bauhaus eskolak. Metala eta beira askotan erabiltzen ditu.
1993 urtean Pritzker Saria jaso zuen. Bere maisu izandako Kenzo Tangek 1987an jaso zuen.

## Lan garrantzitsuak

* 1960: Nagoya Unibertsitateko Toyoda Memorial Auditorioa, Nagoya, Japonia
* 1962: Chiba Unibertsitateko Memorial Auditorioa, Chiba, Japonia
* 1969: Hillside Terrace Complex-fase 1, Shibuya, Tokio
* 1971: Kanazawa Ward Office, Yokohama, Japonia
* 1973: Hillside Terrace Complex-fase 2, Shibuya, Tokio
* 1974: Arte eta Heziketa Fisikoko Eskola, Tsukuba, Ibaraki, Japonia
* 1977: Hillside Terrace Complex-fase 3, Shibuya, Tokio, Japonia
* 1977: Kota Kinabaru kiroldegia eta parkea, Pool Sabah, Malaysia
* 1978: Iwasaki Arte Museoa, Ibusuki, Kagoshima, Japonia
* 1978: Itsas Aldeko Herria, Kanazawa, Yokohama, Japonia
* 1979: Daniar Errege Enbaxada, Shibuya, Tokio
* 1981: Kyoto Eskulan Gunea Craft Center, Kyoto, Japonia
* 1984: Fujisawa Udal Kiroldegia, Fujisawa, Kanagawa, Japonia
* 1985: Tsukuba Expo '85 Nazioarteko Pabilioia Tsukuba, Ibaraki, Japonia
* 1985: Mendebal Plaza Yokohamako Geltoki Nagusian, Yokohama, Japonia
* 1985 : Etxe kiribila, Tokio
* 1986: Arte Modernoko Museo Nazionala, Kyoto, Japonia
* 1987: Hillside Plaza Hall Shibuya, Tokio
* 1989: Toyama Shimin Plaza Musical Hall, Toyama, Japonia
* 1989 : Makuhari Messe, Chiba, Japonia
* 1990: Tokyo Metropolitar Kiroldegia, Shibuya, Tokio
* 1992: Hillside Terrace Complex-fase 4, Shibuya, Tokio
* 1993: Yerba Buena Arte Zentroa, Kalifornia, AEB
* 1993: YKK R&D Zentroa, Sumida, Tokio
* 1994: Kirishima Nazioarteko Kontzertu Aretoa, Makizono, Kagoshima, Japonia
* 1995: Isar Büropark, Munich, Alemania
* 1996: Urgaineko Pabilioia (Floating Pavilion), Groningen, Herbehereak
* 1997: Kaze-no-Oka Erraustegia, Nakatsu, Oita, Japonia
* 1998: Makuhari Messe II-North Hall, Chiba, Japonia
* 1999: Toyama Nazioarteko Biltzar Jauregia, Toyama, Japonia
* 2001: Maki Solitare, Düsseldorf, Alemania
* 2002: Uffici TRIAD, Azumi, Nagano, Japonia
* 2002: Rolex egoitza, Tokio
* 2003: Yokohama I-land dorrea: bulegoak eta erakustaretoak, Yokohama, Japonia
* 2003 : TV Asahi egoitza, Tokio

## Kanpo estekak

* Fumiho Maki Pritzker Sarien gunean
* Maki and Associates Gune Ofiziala
* Datuak: Q312827
* Multimedia: Fumihiko Maki / Q312827
# Fumin konderria

Fumin Konderria (txinera sinplifikatuz: 富民县; pinyineraz: Fùmín Xiàn), Kunming osatzen duten barrutietako bat da. 2004ko erroldaren arabera 140.000 pertsona bizi ziren 993,0 kilometro koadroko azaleran.

## Ikus, gainera

* Kunmingen banaketa administratiboa

## Kanpo estekak

* (Txineraz) Fumin konderriko kode postala.
* Datuak: Q1339805
* Multimedia: Fumin County / Q1339805
# Fumio Watanabe

Fumio Watanabe (japonieraz: 渡辺文雄, Watanabe Fumio, Tokio, 1929ko urriaren 31 – 2004ko abuztuaren 4a) japoniar aktorea izan zen.

## Filmografia hautatua

* Kuroi kawa (1957)
* Seishun Zankoku Monogatari (1960)
* Akibiyori (1960)
* Tokugawa onna keibatsu-shi (1968)
* Kōshikei (1968)
* Kaette Kita Yopparai (1968)
* Shōnen (1969)
* Gishiki (1970)
* Joshū Nana-maru-ichi Gō / Sasori (1972)
* Kozure Ōkami: Kowokashi udekashi tsukamatsuru (1972)
* Joshū Sasori – Dai 41 Zakkyobō (1973)
* Yasei no shōmei (1978)
* Datuak: Q944093
# Fumitake Miura

Fumitake Miura (japonieraz: 三浦 文丈, Miura Fumitake, 1970eko abuztuaren 12a -) Japoniako futbolari ohia eta entrenatzailea da.
Hainbat futbol taldetan jokatu du, esaterako Yokohama Marinos, Kyoto Purple Sanga, Júbilo Iwata eta FC Tokyo.
Entrenatzaile gisa AC Nagano Parceiro eta Albirex Niigata taldeak zuzendu zituen.

## Kanpo estekak

* (Japonieraz) J.League Data Site
* (Japonieraz) J.League Data Site
* Datuak: Q1389877